გაერთიანებული სახელმწიფო პოლიტიკური სამმართველო
გაერთიანებული სახელმწიფო პოლიტიკური სამმართველო (რუს. Объединённое государственное политическое управление , შემოკლებით ОГПУ) — საბჭოთა კავშირის სახელმწიფო საიდუმლო პოლიცია 1923 წლის ნოემბრიდან 1934 წლის ივლისამდე; პასუხისმგებელი იყო სსრკ სახალხო კომისართა საბჭოს წინაშე; მას 1926 წლამდე ხელმძღვანელობდა ფელიქს ძერჟინსკი, ხოლო შემდეგ, არსებობის დასასრულამდე, ვიაჩესლავ მენჟინსკი; 1934 წელს სტრუქტურა ჩაანაცვლა შინაგან საქმეთა სახალხო კომისარიატის დაქვემდებარებაში მყოფმა სახელმწიფო უშიშროების მთავარმა სამმართველომ. გაერთიანებულმა სახელმწიფო პოლიტიკურმა სამმართველომ მნიშვნელოვანი როლი ითამაშა საბჭოთა კავშირში იოსებ სტალინის მეთაურობით განხორციელებულ სოფლის მეურნეობის იძულებით კოლექტივიზაციაში, წინააღმდეგობის მოძრაობის ჩახშობაში, იძულებითი შრომის ბანაკებში (გულაგი) მილიონობით გლეხის დეპორტაციაში. გაერთიანებული სახელმწიფო პოლიტიკური სამმართველო მოქმედებდა როგორც ქვეყნის შიგნით, ისე მის ფარგლებს გარეთ, დევნიდა პოლიტიკურ მოწინააღმდეგეებს, საბჭოთა დისიდენტებს და ანტიკომუნისტებს.